钦定古今图书集成/明伦汇编/官常典/第683卷 > 安尧臣
## 钦定古今图书集成/明伦汇编/官常典/第683卷 > 安尧臣

按《宋史郑居中传》：“安尧臣者，亦尝上书论燕云之事，
其言曰：‘宦寺专命，倡为大谋。燕云之役兴，则边衅遂
开；宦寺之权重，则皇纲不振。昔秦始皇筑长城，汉武
帝通西域，隋炀帝辽左之师，唐明皇幽蓟之寇，其失
如彼。周宣王伐𤞤狁，汉文帝备北边，元帝纳贾捐之
之议，光武斥臧宫、马武之谋，其得如此。艺祖拨乱反
正，躬擐甲胄，当时将相大臣皆所与取天下者，岂勇
略智力不能下幽燕哉？盖以区区之地，契丹所必争，
忍使吾民重困锋镝？章圣澶渊之役，与之战而胜，乃
听其和，亦欲固本而息民也。今童贯深结蔡京，同纳
赵良嗣以为谋主，故建平燕之议。臣恐异时唇亡齿
寒，边境有可乘之衅，狼子蓄锐，伺隙以逞其欲，此臣
所以日夜寒心。伏望思祖宗积累之艰难，鉴历代君
臣之得失，杜塞边隙，务守旧好，无使外夷乘间窥中
国，上以安宗庙，下以慰生灵’。”徽宗然之，命尧臣以官，
后竟为奸谋所夺。尧臣尝举进士不第，盖惇之族子
也。